Suomen Sydänliitto

Suomen Sydänliitto ry – Finlands Hjärtförbundet rf (lyhyemmin Sydänliitto) perustettiin 24. helmikuuta 1955, aluksi nimellä Sydäntautiyhdistys – Hjärtsjukdomsföreningen ry. Yhdistys muutti nimensä 21. kesäkuuta 1956 muotoon Sydäntautiliitto – Hjärtsjukdomsförbundet ry. Vuoden 2000 alusta lähtien järjestö on tunnettu nimellä Suomen Sydänliitto ry. Sydänliitto on Euroopan vanhin ja maailman toiseksi vanhin sydänjärjestö. Suomen Sydänliiton pääsihteeri on Marjaana Lahti-Koski. Hallituksen puheenjohtajana toimii Liisa-Maria Voipio-Pulkki 

Suomen Sydänliitto tarjoaa tietoa terveydestä, tukea elämäntapamuutoksiin ja apua toipumiseen. Sen tavoitteena on, että yksikään sydänsairas ei jäisi sairautensa kanssa yksin ja yhä harvempi sairastuisi.  Sydänliitto toimii paikallisesti, alueellisesti ja koko maanlaajuisesti.  

Liittoon kuuluu 14 sydänpiiriä ja 190 paikallista sydänyhdistystä, joissa toimii noin 60 000 henkilöjäsentä, sekä kolme valtakunnallista jäsenjärjestöä: Sydänlapset ja -aikuiset, Sydän- ja keuhkosiirrokkaat Syke ry ja Karpatiat ry.

Suomen Sydänliitto on SOSTEn jäsenjärjestö.

 Sydänliiton strategiset painopistealueet 
Vaikuttaminen

 Kirkastamme valtakunnallisen, alueellisen ja paikallisen vaikuttamisen ydinviestit ja arvioimme vaikuttamistyön toteutumista nykyistä tarkemmin.
 Vahvistamme alueellisen organisaation kykyä ja osaamista vaikuttamistyöhön.
 Syvennämme yhteistyötä eri sidosryhmien kanssa erityisesti hoitoketjun kehittämiseksi.

Toiminnot, tuotteet ja menetelmät

 Toimintojen, tuotteiden ja menetelmien tarve ja kehittäminen perustuu tutkittuun tietoon. Kehitämme niitä voimavara- ja kohderyhmälähtöisesti.
 Toteutamme sydänterveyttä edistäviä toimintoja, tuotteita ja menetelmiä uudella raikkaalla tavalla.
 Arvioimme toteutuksien tuloksia, vaikutuksia ja vaikuttavuutta järjestelmällisesti.
 Priorisoimme seuraavia kohderyhmiä: lapsiperheet, korkean riskin henkilöt ja sairastuneet sekä heidän läheisensä.
 Jos löydämme rahoitusta, laajennamme kohderyhmiä myös muihin 40-50 -vuotiaisiin ja terveyden ammattilaisiin.
 Kirkastamme seuraavien toimintojemme merkityksen, roolin ja sisällön: Liikunta, retkeily, kulttuuri sekä vertaistuki sairastuneelle ja hänen läheiselleen, vierellä kulkeminen.

Rakenteet ja toimintamallit

 Tavoittelemme vahvempia piirejä tukemalla piirien yhdistymisiä ja sen rinnalla ns. joustomallin toteuttamista.
 Kirkastamme Sydänliiton eri toimijoiden roolit ja selvitämme niiden mahdollisuudet toteuttaa määriteltyä roolia.
 Jäsenpolku on selkeä, jäsenhankinta tehostuu ja jäsenten sitoutuneisuus kasvaa.

 Liittohallitus 
Sydänliiton hallitukseen kuuluu puheenjohtajan lisäksi kaksitoista jäsentä, jotka valitaan kolmeksi kalenterivuodeksi kerrallaan. Jäsenistä neljä on vuosittain erovuorossa. Sääntöjen mukaan hallituksen jäsen voi olla tehtävässään yhtäjaksoisesti enintään kuusi kalenterivuotta.

Tapahtumia ja toimintaa
Sydänsunnuntaita alettiin viettää 1950-luvulla. Päivän kohokohtana oli suuri pääjuhla, jossa oli arvovaltaista kutsuvierasjoukkoa. Sydänviikko syntyi vuonna 1990 Sydänsunnuntain pohjalta. Sydänviikko on sydänyhdistysten toimintaviikko, jolloin vapaaehtoistoimijat järjestävät tapahtumia.

Maailman sydänpäivää vietetään 29. syyskuuta. Maailman Sydänpäivää koordinoi Maailman sydänjärjestö (World Heart Federation).  

Sydänliitto on 70-luvun lopulta lähtien järjestänyt kuntoutuskursseja sydänpotilaille. Sydänliitolla ei ole omia kuntoutuslaitoksia, vaikka se on Suomen suurin sydänkuntoutuksen järjestäjä. 

Sydänliitto on vuodesta 2009 alkaen laajentanut toimintaansa pienempiin sydänsairausryhmiin. Järjestö on ollut kansallisen Harvinaiset-verkoston jäsen alkuvuodesta 2009. Harvinaiset-verkosto on 17 jäsenjärjestön ja säätiön muodostama verkosto joka tekee yhteistyötä harvinaisten sairaus- ja vammaryhmien hyväksi. 

Sydänpiirit ja sydänyhdistykset järjestävät muun muassa terveysmittauksia ja -neuvontaa, luentoja, vertaistuki- ja liikuntaryhmiä sekä retkiä ja matkoja. 

 Sydänterveyden edistäminen 
Sydänliiton terveyden edistämistyötä ovat mm.

 Neuvokas perhe -toiminta, joka tuo iloa ja hyvinvointia perhearkeen. Kun syöminen, liikkuminen, lepo, ruutuaika tai lapsen keho pohdituttaa.
 Sydänmerkki-järjestelmän pyörittäminen ja siihen liittyvä terveellisen syömisen viestintä. Sydänmerkki on Sydänliiton ja Diabetesliiton yhteinen järjestelmä, jonka käytännön pyörittämisestä vastaa Sydänliitto. 
 Sydan.fi verkkopalvelu, joka pitää sisällään monia innostavia vinkkejä terveelliseen elämään ja hyvinvointiin.
 Sydänliiton aktiivinen toiminta sosiaalisessa mediassa (Facebook, Instagram, Twitter)
 Sydänliiton monet erilaiset kampanjat, kuten Sydänviikko
 Naisen Sydän -hyvinvointipalvelu 40-60 -vuotiaille naisille.
 Kaikkien suomalaisten elvytystaitojen parantaminen ja defi.fi palvelun ylläpitäminen, jotta sydäniskureita löydettäisiin hätätilanteessa.

 Sairastuneiden tukeminen 
Sydänliitto tukee sydänsairauksiin sairastuneita mm. seuraavasti

 Tarjoaa vertaistukea valtakunnallisesti
 Järjestää kursseja, joilla osallistuja saa apua, tietoa ja vinkkejä arkeen sopeutumiseen sydänsairauden kanssa.
 Tarjoaa kuntoutusta yhdessä julkisen terveydenhuollon kanssa Tulppa-mallin avulla
 Tarjoaa monipuolista tietoa sydänsairauksista, niiden ennaltaehkäisystä ja hoidosta sydan.fi -palvelussa ja julkaisemalla Sydän-lehteä jäsenilleen.
 Julkaisee potilasoppaita
 Järjestää vertais- ja virkistystoimintaa paikallisesti ja alueellisesti yhdistysten, piirien ja valtakunnallisten järjestöjen toimesta

 Vaikuttamistoiminta 
Sydänliiton vaikuttamistoiminta keskittyy niin terveyttä edistävien rakenteiden saamiseen, että sydänsairastuneiden hoidon laadun varmistamiseen.

Sydänpotilaiden hoito erikoissairaanhoidossa on Suomessa laadultaan erinomaista, mutta sairaalahoidon jälkeen hoito katkeaa. Tärkein syy tähän on puutteelliset hoitoketjut. Sydänliitto tekee vaikuttamistyötä parantaakseen hoitoketjuja. Yksi esimerkki tästä on sydänkuntoutuksen/sydänvalmennuksen saaminen kiinteäksi osaksi sairastuneen hoitoa. Tällä hetkellä vain pieni osa sairastuneista ohjataan kuntoutukseen. Oikeanlaisella kuntoutuksella voidaan säästää kustannuksia, lisätä elinvuosia ja parantaa elämänlaatua.

Elinympäristömme tulisi tukea terveellisiä valintoja. Sydänliitto tekee töitä sen eteen, että perheitä kannustetaan ja tuetaan hyvissä valinnoissa (Neuvokas perhe -toiminta neuvoloissa). Vaikutamme myös siihen, että Sydänmerkki-aterioita olisi tarjolla kouluissa ja päiväkodeissa sekä henkilöstöravintoloissa.

Julkaisut
Suomen Sydänliitto julkaisee potilasoppaita ja terveyden edistämisen aineistoja. Sydänliiton jäsenlehti Sydän on ilmestynyt vuodesta 1958. Vuoden 2007 alusta lehti on ilmestynyt myös verkossa.

Aiheesta muualla
Sydänliitto
Neuvokas perhe
 Ylen Elävä arkisto: Joka toinen – Sydäntautiliiton valistuselokuva 1956

Luokka:Suomalaiset potilas- ja vammaisjärjestöt